समीक्षक गुरुङ सुशान्तले ठट्टा गरे, ‘अघिसम्म मुड ठिक छैन भन्नुभएको थियो, अबपो ठिक भयो कि ?’ तीर्थले भने, ‘यसबारे मलाई केही थाहा थिएन । म अहिले अर्कैअर्कै भावनामा छु ।’ सुशान्तले मदन पुरस्कार मनोनयनमा पर्न सफल कृति ‘पाठशाला’ को रचनागर्भ खोतले । लेखकले आफू १४ वर्ष निजी विद्यालयमा पढाएपछि विदेश गएर फर्किएको प्रसंग सुनाए । संरक्षण कविता आन्दोलन, पोखरेली युवा सांस्कृतिक परिवारका विभिन्न कार्यक्रममा सहभागी हुँदा साहित्यमा आकर्षित भएको उनले बताए । ‘तीर्थ श्रेष्ठ दाइका कविता सुनेर कविता लेख्न थालेको थिएँ,’ उनले भने, ‘तर आजकल कविताले बजार नपाउने देखेकोले उपन्यासमा मोडिएँ ।’ उनले बिकाउँ भन्दा पनि समसामयिक मुद्दालाई उपन्यासमार्फत उठान गरेको उल्लेख गरे ।
